Théophile-Malo Corret oa bet ganet d'ar 23 a viz Kerzu 1743 'ba Karaez. E familh oa deus an noblañs vihan, advokad 'oa e dad. Goude e studioù 'ba skolaj ar Jezuisted e Kemper, Theophile-Malo 'oa graet e soñj gantañ mont da soudard, en desped d'e dud a faote dezhe kas ane'añ da advokad pe da veleg.  E 1767 e oa mousketer ar roue (evel d'Artagnan). D'ar mare-se 'ni eo 'noa staget an anv "La Tour d'Auvergne" deus e anv gwirion, kar e dad-kuñv oa mab d'ar marichal Henri de La Tour d'Auvergne ha d'ar vatezh Adèle Corret. Ne oa ket gwall reizh na gwall uhel e noblañs neuze. Deuet eo a-benn da uhelaat e renk dre e daolioù-kaer en arme. E 1781, pa vize ar peoc'h o ren e Frañs e oa aet da vrezeliñ 'ba Bro-Spagn, mall warnañ diskouez e gouraj d'an holl. E-pad an Dispac'h Bras 'oa aet da soudard gant arme ar  Republikaned hag eñ hanterkant vloaz e 1793. Kaset 'oa bet d'an Alpoù ha d'ar Pireneoù ha fiziet oa bet ennañ komandamant an holl c'hreunadourien. En emgannoù e vize atav er penn a-raok gant e soudarded. E 1794, La Tour d'Auvergne oa aet war e leve met tapet oa bet e vag gant ar Saozon A-VAEZ DA Vrest, war hent an distro d'e vro c'henidik. Kaset oa bet d'an toull ha dieubet e 1797. Daou vloaz war-lerc'h e tarzhe ar brezel adarre ha La Tour d'Auvergne da vont da c'hreunadour dister e plas mab ur mignon bras  dezhañ, Jacques Le Brigant. Anvet 'oa bet "Kentañ Greunadour ar Republik" gant Bonaparte. Kemeret 'noa perzh en emgannoù e Bro-Suis ha lazhet 'oa bet 'ba Oberhausen, e Bro-Bavière, gant un taol lañs 'barzh e galon, d'an 28 a viz Even 1800. El lec'h ma oa bet lazhet 'oa bet savet ur monumant DA ZERC'HEL KOUN DEUSOUTAÑ.